รีดภาษี6เดือนหืดจับได้4จีดัน
คลังเผยเงินประมูล 4จี พยุงรายได้ 6 เดือนรัฐบาล เกินเป้า 6.4 หมื่นล้าน หลังรายได้สรรพากรวูบ
28 เม.ย. 2559

คลังเผยเงินประมูล 4จี พยุงรายได้ 6 เดือนรัฐบาล เกินเป้า 6.4 หมื่นล้าน หลังรายได้สรรพากรวูบ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิในช่วงครึ่งแรกของปีงบประมาณ 2559 (ต.ค. 2558-มี.ค. 2559) จัดเก็บได้ 1.07 ล้านล้านบาท สูงกว่าประมาณการตามเอกสารงบประมาณ 6.44 หมื่นล้านบาท หรือ 6.4% และสูงกว่าช่วงเดียวกันปีที่แล้ว 10.2% โดยสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz หรือ 4จี จำนวน 4.82 หมื่นล้านบาท
นอกจากนี้ การนำส่งรายได้ของรัฐวิสาหกิจสูงกว่าประมาณการ 1.11 หมื่นล้านบาท และการจัดเก็บภาษีเงินได้บุคคลธรรมดาสูงกว่าประมาณการ 6,492 ภาษีเบียร์สูงกว่าประมาณการ 6,051 ล้านบาท และภาษีสรรพสามิตรถยนต์สูงกว่าประมาณการ 2,988 ล้านบาท
สำหรับผลการจัดเก็บรายได้ของกรมสรรพากร จัดเก็บรายได้รวม 7.23 แสนล้านบาท ต่ำกว่าประมาณการ 3.41 หมื่นล้านบาท หรือ 4.5% แต่สูงกว่าช่วงเดียวกันปีที่แล้ว 1.8% โดยภาษีที่จัดเก็บได้ต่ำกว่าประมาณการที่สำคัญ ได้แก่ ภาษีมูลค่าเพิ่มจัดเก็บได้ต่ำกว่าประมาณการ 2.5 หมื่นล้านบาท หรือ 6.6% โดยเฉพาะภาษีมูลค่าเพิ่มจากการนำเข้าจัดเก็บได้ต่ำกว่าเป้าหมาย 1.95 หมื่นล้านบาท เนื่องจากมูลค่าการนำเข้าที่หดตัวอย่างต่อเนื่อง ส่วนหนึ่งเป็นผลจากราคาน้ำมันดิบที่ลดลง ขณะที่ภาษีมูลค่าเพิ่มที่จัดเก็บจากการบริโภคภายในประเทศจัดเก็บได้ต่ำกว่าประมาณการ 5,473 ล้านบาท หรือ 2.4%
ขณะที่ภาษีเงินได้นิติบุคคลจัดเก็บได้ต่ำกว่าประมาณการ 1.26 หมื่นล้านบาท หรือ 7.3% แต่สูงกว่าช่วงเดียวกันปีที่แล้ว 3% เป็นผลจากภาษีหัก ณ ที่จ่ายภาคเอกชน (ภ.ง.ด.53) และภาษีจากประมาณการกำไรสุทธิ (ภ.ง.ด.51) จัดเก็บได้ต่ำกว่าประมาณการ เนื่องจากได้รับผลกระทบจากภาวะเศรษฐกิจที่ชะลอตัวในช่วง ที่ผ่านมา
อย่างไรก็ดี ภาษีเงินได้บุคคลธรรมดาจัดเก็บได้สูงกว่าประมาณการ 6,492 ล้านบาท หรือ 4.1% สูงกว่าช่วงเดียวกันปีที่แล้ว 5.2% โดยภาษีหัก ณ ที่จ่าย ภาคเอกชนจากเงินเดือน (ภ.ง.ด.1) และอสังหาริมทรัพย์จัดเก็บได้สูงกว่าประมาณการ เนื่องจากการขยายตัวของฐานเงินเดือนที่สูงกว่าประมาณการ และผลจากมาตรการกระตุ้นเศรษฐกิจภาคอสังหาริมทรัพย์ของรัฐบาล
สำหรับกรมสรรพสามิตจัดเก็บรายได้รวม 2.58 แสนล้านบาท สูงกว่าประมาณการ 8,932 ล้านบาท